KIRJALLINEN KYSYMYS E-3965/00

esittäjä(t): Vincenzo Lavarra (PSE), Pasqualina Napoletano (PSE), Guido Sacconi (PSE), Fiorella Ghilardotti (PSE) ja Giovanni Pittella (PSE) komissiolle

(20. joulukuuta 2000)

Aihe: Työntekijöiden terveys ja turvallisuus vaarallisia kemiallisia aineita valmistavissa tuotantolaitoksissa

Euroopan unionin ensisijaisiin tavoitteisiin kuuluu ympäristönsuojelu, kansalaisten terveyden suojelu ja työntekijöiden turvallisuuden varmistaminen työpaikoilla.

Italiassa on kuitenkin tullut jatkuvasti ilmi kuolemantapauksia ja vakavia sairauksia, joiden epäillään tai joiden on todettu johtuvan puutteellisista varotoimista tiettyjä aineita valmistavissa kemiallisissa ja petrokemiallisissa tuotantolaitoksissa (Venetsiassa, Tarantossa ja Val Basentossa).

Brindisissä on käynnissä 68 tutkimuspyyntöön perustuva oikeudellinen tutkimus, jonka tarkoituksena on selvittää, mitkä petrokemianteollisuuden tahot ovat vastuussa oletetuista kuolemantuottamuksista, tahallisista ympäristövahingoista ja riittämättömistä toimenpiteistä kloridin ja polyvinyylikloridin tuotantoon osallistuvien työntekijöiden terveyden suojelemiseksi.

Voisiko komissio näin ollen vastata seuraaviin kysymyksiin:

1. Onko olemassa yhteenvetoa vaarallisten aineiden teolliseen tuotantoon liittyneistä tai liittyvistä alueista, jotka muodostavat riskin työntekijöiden ja ympäröivien alueiden asukkaiden terveydelle?

2. Mihin toimiin Euroopan unioni on ryhtynyt tai aikoo ryhtyä ehkäistäkseen, seuratakseen ja tarkastaakseen näihin tuotantolaitoksiin liittyviä riskejä sekä saadakseen aikaan parannuksia niissä?

3. Miten komissio aikoo ottaa sosiaalipoliittisessa toimintaohjelmassaan huomioon työturvallisuutta ja -terveyttä koskevan luvun ja etenkin miten se aikoo pyrkiä vahvistamaan sitä merkittävästi, kuten Euroopan parlamentti esitti Van Lanckerin mietinnössä?

Anna Diamantopouloun komission puolesta antama vastaus

(21. toukokuuta 2001)

Komissio on arvoisan parlamentin jäsenen kanssa samaa mieltä ennalta ehkäisevän toiminnan merkityksestä työntekijöiden ja kansalaisten terveyden ja turvallisuuden suojelussa.

Asiasta on olemassa merkittävää yhteisön lainsäädäntöä. Työntekijöiden suojelemiseksi tuotantolaitoksissa keskeisiä ovat toimenpiteet, joista säädetään esimerkiksi seuraavissa työterveyteen ja työturvallisuuteen liittyvissä yhteisön säädöksissä: toimenpiteistä työntekijöiden turvallisuuden ja terveyden parantamisen edistämiseksi työssä 12 päivänä kesäkuuta 1989 annettu neuvoston direktiivi 89/391/ETY(1), työpaikoille asetettavista turvallisuutta ja terveyttä koskevista vähimmäisvaatimuksista 30 päivänä marraskuuta 1989 annettu neuvoston direktiivi 89/654/ETY(2), työntekijöiden työssään käyttämille työvälineille asetettavista turvallisuutta ja terveyttä koskevista vähimmäisvaatimuksista 30 päivänä marraskuuta 1989 annettu neuvoston direktiivi 89/655/ETY(8), työntekijöiden työpaikalla käyttämille henkilönsuojaimille turvallisuutta ja terveyttä varten asetettavista vähimmäisvaatimuksista 30 päivänä marraskuuta 1989 annettu neuvoston direktiivi 89/656/ETY(9), työntekijöiden suojelemisesta syöpäsairauden vaaraa aiheuttaville tekijöille altistumiseen työssä liittyviltä vaaroilta 28 päivänä kesäkuuta 1990 annettu neuvoston direktiivi 90/394/ETY(3), työntekijöiden terveyden ja turvallisuuden suojelemisesta työpaikalla esiintyviin kemiallisiin tekijöihin liittyviltä riskeiltä 7 päivänä huhtikuuta 1998 annettu neuvoston direktiivi 98/24/EY(4). Kyseisissä direktiiveissä säädetään vähimmäisvaatimuksista, joita on noudatettava työpaikalla sen takaamiseksi, että kaikki tarvittavat toimenpiteet on toteutettu työntekijöiden altistuksen ennaltaehkäisemiseksi tai sen valvomiseksi asianmukaisesti.

Direktiivin 89/391/ETY 6 artiklan 1 kohdassa säädetään seuraavasti: Työnantajan on velvollisuuksiensa mukaisesti toteutettava tarvittavat toimenpiteet työntekijöidensä turvallisuuden ja terveyden suojelemiseksi, mukaan lukien työssä esiintyvien vaarojen ehkäisy, tiedottaminen ja kouluttaminen sekä tarvittavien järjestelyjen ja keinojen tarjoaminen. Työnantajan on oltava valmiina muuttamaan näitä toimenpiteitä olosuhteiden muutosten mukaisesti, ja pyrittävä vallitsevien olojen parantamiseen.

On joka tapauksessa korostettava, että jäsenvaltiot vastaavat yhteisön työterveys- ja työturvallisuussäännösten mukaisten kansallisten lakien täytäntöönpanon valvonnasta.

Seveso II -direktiivin (vaarallisista aineista aiheutuvien suuronnettomuusvaarojen torjunnasta annettu neuvoston direktiivi 96/82/EY(5)) yhteydessä on laadittu Euroopan kartta, jossa pitäisi olla merkittynä kaikki direktiivin soveltamisalaan kuuluvat tuotantolaitokset eli kaikki laitokset, joissa vaarallisia kemikaaleja esiintyy tietyssä määrin.

Seveso II -direktiivissä säädetään, että kyseisissä tuotantolaitoksissa toiminnan harjoittajien on toteutettava tiettyjä turvallisuustoimenpiteitä (ilmoittaminen, toimintaperiaatteet suuronnettomuuksien ehkäisemiseksi, sisäisten ja ulkoisten pelastussuunnitelmien laatiminen ja säännöllinen testaus, turvallisuusselvitykset, maankäytön suunnittelu, tarkastukset jne.)

Työterveyden ja työturvallisuuden parantamista koskevan yhteisön ohjelman (1996-2000)(6) jälkeen komissio aikoo antaa vuoteen 2002 mennessä uuden tiedonannon yhteisön strategiasta tässä asiassa, kuten sosiaalipoliittista ohjelmaa koskevassa komission tiedonannossa neuvostolle, Euroopan parlamentille, talous- ja sosiaalikomitealle sekä alueiden komitealle(7) todettiin. Arvoisan parlamentin jäsenen kysymys otetaan huomioon vaarallisille kemikaaleille altistuvien työtekijöiden työterveyden ja työturvallisuuden parantamiseksi.

(1) EYVL L 183, 29.6.1989.

(2) EYVL L 393, 30.12.1989.

(3) EYVL L 196, 26.7.1990.

(4) EYVL L 131, 5.5.1998.

(5) EYVL L 10, 14.1.1997.

(6) KOM(95) 282 lopullinen.

(7) KOM(2000) 379 lopullinen.

(8) EYVL L 393, 30.12.1989.

(9) EYVL L 393, 30.12.1989.